
Fókuszban a mikroflóra: bőrkaparék és fültampon minták retrospektív statisztikai elemzése

A bakteriális bőr- és fülgyulladások növekedő előfordulása, illetve a terjedő antibiotikum rezisztencia miatt fontos feltérképezni a mai mikrobiológiai állapotot bőrbeteg társállatainknál. Vizsgálatom tárgya a SZIE-ÁOTK Belgyógyászat Tanszékének bőrgyógyászati szakrendelésre, 2008. január 1-jétől 2013. augusztus 31-ig érkezett páciensektől levett bőrkaparék- és fültampon-minták - a DuoBakt Mikrobiológiai Labor (DBML) által a szakma szabályainak megfelelően standardizált eljárás alapján elvégezett - mikrobiológiai vizsgálati eredményeinek elemzése. A kutatás során a SZIE-ÁOTK Kisállat Klinikáján használt Doki for Vets 8 SQL és, a DBML által használt adatbázisait párhuzamosan használtam, illetve az adatok elemzését a MySQL 5.5 adatbáziskezelő és Microsoft Excel 7.0 szoftvereket segítségével végeztem el.
A vizsgálat alapjául 769 pozitív (baktériumot és/vagy gombát tartalmazó) bőrkaparék és 148 pozitív fültampon minta szolgáltak. A kutyáktól származó bőrkaparékokban talált kórokozók közül számottevő esetben tenyészett ki Staphylococcus pseudintermedius (S. pseudintermedius), illetve β-hemolizáló Streptococcus (β-haem. Str) és 7-7 esetben Staphylococcus aureus (S. aureus), valamint Pseudomonas aeruginosa (P. aeruginosa). A gombák közül Malassezia pachydermatist (M. pachydermatis) 9 esetben találtunk. A 148 pozitív kutya fültampon mintából számottevően S. pseudintermedius, P. aeruginosa és β-haem. Str tenyészett ki. Élesztőgombák közül nagy számban a M. pachydermatis fordult elő.
A minták antibiotikum érzékenysége is vizsgálatra került. A kutyák bőrgyulladásait okozó leggyakoribb baktérium, a S. pseudintermedius 95,9%-os érzékenységet mutatott amoxicillin-klavulánsav antibiotikumra, míg 29,2%-os rezisztenciát klindamicinre. Fültamponminták esetén a S. pseudintermedius 97,5%-ban volt érzékeny amoxicillin-klavulánsavra, viszont 24,7%-ban klindamicinre és 24,7%- ban gentamicinre mutatott rezisztenciát. Az adatok egyéb szempontok szerint is elemezésre kerültek, mely eredmények a dolgozatban megtalálhatóak.
Az eredményeink korrelálnak a nemzetközi irodalommal, melyek a tanulmánnyal egyetértésben hangsúlyozzák a baktériumok folyamatos szemmel tartásának jelentőségét mikrobiológiai laborvizsgálatok segítségével a hatékonyabb, szakszerűbb, és a multi-rezisztens törzsek terjedését megelőző, sikeres gyógykezelések érdekében. Ez kontrasztban áll a sok esetben idejétmúlt, azonban még napjainkban is gyakran alkalmazott empirikus terápiával.



